**GUVERNUL ROMÂNIEI**



**ORDONANȚĂ DE URGENȚĂ**

**privind dezvoltarea sistemului informatic MySMIS2021/SMIS2021+ și a aplicațiilor informatice MySMIS2021 și SMIS2021 pentru gestionarea fondurilor europene aferente perioadei de programare 2021-2027 și pentru completarea Legii nr. 153/2017 privind salarizarea personalului plătit din fondurile publice**

Având în vedere faptul că potrivit art. 69 alin. (8) din Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize(UE) 2021/1.060, statele membre ale Uniunii Europene se asigură că orice schimb de informații între beneficiari și autoritățile responsabile de programe se efectuează prin intermediul unor sisteme de schimb electronic de date,

în considerarea faptului că, pentru perioada de programare 2021-2027, prevederile art. 69 din Regulamentul (UE) 2021/1.060 creează obligația statelor membre ale Uniunii Europene de a dispune de sisteme de management și control ale fondurilor pentru programele lor în conformitate cu principiul bunei gestiuni financiare

având în vedere că unul dintre elementele care intervin în procesul de stabilire a sistemelor de management și control și care condiționează acest proces este sistemul informatic centralizat, sistem care să permită înregistrarea și stocarea electronică a datelor referitoare la fiecare operațiune necesare pentru monitorizare, evaluare, gestiune financiară, verificare și audit, pentru asigurarea securității, a integrității și a confidențialității datelor, precum și a autentificării utilizatorilor,

deoarece sistemul trebuie să îndeplinească toate cerințele stabilite în Anexa XIV din Regulamentul (UE) 2021/1060 cu privire la schimbul electronic de date între autoritățile responsabile de programe și beneficiar, respectiv asigurarea securității, integrității și confidențialității datelor, asigurarea disponibilității și a funcționării, în timpul și în afara programului de lucru standard (cu excepția perioadelor de întreținere tehnică), asigurarea unui sistem care să includă funcții și interfețe logice, simple și intuitive, și care să dispună de formulare interactive și/sau precompletate de sistem pe baza datelor care sunt stocate în etapele succesive ale procedurilor, calcule automate, după caz, de controale automate integrate care reduc schimburile repetate de documente sau informații, de alerte generate de sistem pentru a informa beneficiarul că se pot executa anumite acțiuni, de urmărirea online a stadiului, permițând beneficiarului să monitorizeze stadiul actual al proiectului, de asigurarea faptului că toate datele și documentele disponibile anterior, prelucrate de sistemul de schimb electronic de date, de asigurarea ținerii evidenței și a stocării datelor în sistem, permițând astfel verificări administrative ale cererilor prezentate de beneficiari, de asigurarea utilizării unei semnături electronice compatibile cu unul dintre cele trei tipuri de semnătură electronică definite de Regulamentul (UE) nr. 910/2014 al Parlamentului European și al Consiliului din 23 iulie 2014 privind identificarea electronică și serviciile de încredere pentru tranzacțiile electronice pe piața internă și de abrogare a Directivei 1999/93/CE, precum și de asigurarea stocării datei de transmitere a documentelor și datelor de către beneficiar către autoritățile responsabile de program și viceversa, inclusiv protejarea confidențialității datelor personale ale persoanelor fizice și a confidențialității comerciale a persoanelor juridice în conformitate cu Directiva 2002/58/CE a Parlamentului European și a Consiliului din 12 iulie 2002 privind prelucrarea datelor personale și protejarea confidențialității în sectorul comunicațiilor publice (Directiva asupra confidențialității și comunicațiilor electronice) și cu Regulamentul (UE) 679 / 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor),

având în vedere prevederile Anexei nr. 2 litera C, coroborat cu art. 11 lit. h), din Legea nr. 92 din 24 iulie 1996 privind organizarea şi funcţionarea Serviciului de Telecomunicaţii Speciale, cu modificările și completările ulterioare,

luând în considerare prevederile art. 69 alin. (11) din Regulamentul (UE) 2021/1060, fiecare stat membru trebuie să dispună, până la momentul depunerii cererii de plată finală pentru primul an financiar, dar nu mai târziu de 30 iunie 2023, de o descriere a sistemului de gestiune și control,

în vederea eliminării întârzierilor în dezvoltarea modulelor sistemelor informatice MySMIS2021/SMIS2021+ sunt necesare măsuri suplimentare de sprijin în vederea finalizării și asigurării funcționării acestora, întrucât împrejurările de față vizează interesul public şi constituie elementele unei situații extraordinare ce nu suferă amânare, se impune reglementarea unor măsuri în domeniul fondurilor europene.

În temeiul art. 115 alin. (4) din Constituția României, republicată,

Guvernul României adoptă prezenta ordonanță de urgență.

**Art. 1 -** Prezenta ordonanță de urgență stabilește cadrul instituțional pentru dezvoltarea și funcționarea sistemului unic de management al informației privind fondurile externe nerambursabile aferente perioadei de programare 2021-2027 acordate României în conformitate cu prevederile Regulamentului (UE) 2021/1060 al Parlamentului European şi al Consiliului din 24 iunie 2021 de stabilire a dispoziţiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziţie justă şi Fondul european pentru afaceri maritime, pescuit şi acvacultură şi de stabilire a normelor financiare aplicabile acestor fonduri, precum şi Fondului pentru azil, migraţie şi integrare, Fondului pentru securitate internă şi Instrumentului de sprijin financiar pentru managementul frontierelor şi politica de vize.

**Art. 2 -** În înțelesul prezentei ordonanțe de urgență, termenii și expresiile de mai jos au următoarele semnificații:

1. MySMIS2021/SMIS2021+ - reprezintă sistemul informatic unitar dezvoltat pentru gestionarea asistenței financiare nerambursabile aferente perioadei financiare 2021-2027, gestionat de Ministerul Investițiilor și Proiectelor Europene, denumit în continuare MIPE, care are posibilitatea să interacționeze eficient cu sistemul informatic al Comisiei Europene, denumit în continuare SFC 2021, și care este proiectat având la bază principiul asigurării interoperabilității cu alte sisteme informatice, astfel încât să poată oferi în orice moment situații operative de ansamblu, precum și raportări specifice și detaliate, în funcție de nevoile utilizatorilor. Sistemul informatic MySMIS2021/SMIS2021+ include aplicațiile informatice MySMIS2021 și SMIS2021, precum și aplicațiile informatice conexe;
2. MySMIS2021 - reprezintă aplicația conexă sistemului informatic MySMIS2021/SMIS2021+ care permite definirea apelurilor de proiecte, elaborarea, depunerea și evaluarea cererilor de finanțare, contractarea și implementarea proiectelor, efectuarea raportărilor și comunicărilor în cadrul proiectelor, precum și schimbul de date între potențiali beneficiari sau beneficiari și autorități. Aplicația acoperă întregul ciclu de viață al proiectului în cadrul programelor finanțate din FEDR, FC, FSE+, FTJ și FEAMPA în conformitate cu prevederile art. 69, paragraful (8) din Regulamentul (UE) nr. 2021/1060;
3. SMIS2021 - reprezintă aplicația conexă sistemului informatic MySMIS2021/SMIS2021+, care permite schimbul de date între Autoritățile de Management, Autoritatea de Certificare și Plată, Autoritatea de Audit și Comisia Europeană, necesar pentru efectuarea analizelor, rapoartelor, verificărilor, auditurilor, inclusiv pentru întocmirea aplicațiilor de plată. Aplicația acoperă întregul ciclu de viață al proiectului în cadrul programelor finanțate din FEDR, FC, FSE+, FTJ și FEAMPA în conformitate cu prevederile art. 69, paragraful (8) din Regulamentul (UE)   
   nr. 2021/1060.

**Art. 3 -** (1) În procesul de dezvoltare și administrare a sistemului informatic MySMIS2021/SMIS2021+ și a aplicațiilor conexe MySMIS2021 și SMIS2021, MIPE colaborează cu Serviciul de Telecomunicații Speciale, denumit în continuare STS, conform atribuțiilor și responsabilităților prevăzute la art. 4.

(2) MIPE stabilește cerințele operaționale de dezvoltare ale sistemului informatic MySMIS/SMIS2021+ și ale aplicațiilor conexe MySMIS2021 și SMIS2021.

(3) STS sprijină MIPE în vederea îndeplinirii atribuției prevăzute la   
art. 4 alin. (1) lit. j) din Hotărârea Guvernului nr. 936/2020 pentru aprobarea cadrului general necesar în vederea implicării autorităţilor şi instituţiilor din România în procesul de programare şi negociere a fondurilor externe nerambursabile aferente perioadei de programare 2021-2027 precum şi a cadrului instituţional de coordonare, gestionare şi control al acestor fonduri, asigurând dezvoltarea, suportul tehnic și mentenanța aplicațiilor informatice SMIS2021, respectiv MySMIS2021, 5 ani de la inchiderea programelor, în conformitate cu responsabilitățile stabilite de prezenta ordonanță de urgență.

(4) Administrarea tehnică a sistemului informatic MySMIS2021/ SMIS2021+, inclusiv a aplicațiilor informatice conexe MySMIS2021 si SMIS2021, precum și găzduirea fizică a echipamentelor hardware ale MIPE aferente sistemului informatic MySMIS2021/ SMIS2021+ sunt în responsabilitatea STS.

(5) Administrarea operațională a sistemului informatic MySMIS2021/ SMIS2021+, inclusiv a aplicațiilor informatice conexe MySMIS2021 și SMIS2021, este în responsabilitatea MIPE.

**Art. 4 -** (1) În aplicarea prezentei ordonanțe de urgență, MIPE are următoarele atribuții și responsabilități:

1. realizează analiza de business necesară pentru dezvoltarea aplicațiilor informatice MySMIS2021 și SMIS2021, cu sprijinul STS;
2. asigură suportul tehnic pentru utilizatorii finali ai aplicațiilor informatice menționate la art. 3 alin. (2);
3. pune la dispoziție infrastructura IT fizică și virtuală pentru dezvoltarea sistemului informatic MySMIS2021/SMIS2021+;
4. administrează infrastructura proprie IT fizică și virtuală pentru sistemul informatic MySMIS2021/SMIS2021+, cu sprijinul STS;
5. monitorizează și auditează infrastructura fizică și virtuală, cu sprijinul STS.

(2) În aplicarea prezentei ordonanțe de urgență, STS are următoarele atribuții și responsabilități:

1. asigură, în baza cerințelor operaționale furnizate de MIPE, proiectarea, dezvoltarea și implementarea funcționalităților necesare realizării aplicațiilor informatice MySMIS2021 și SMIS2021, precum și acordarea de suport specializat, la nivel de experți, la solicitarea MIPE;
2. efectuează testările de performanță și de securitate ale aplicațiilor informatice MySMIS2021 și SMIS2021 și realizează operaționalizarea acestora;
3. asigură mentenanța corectivă și evolutivă a aplicațiilor informatice MySMIS2021 și SMIS2021 dezvoltate, precum şi serviciile de securitate cibernetică asociate;
4. asigură găzduirea fizică a echipamentelor hardware ale MIPE aferente sistemului informatic MySMIS2021/SMIS2021+, precum și serviciile de comunicații necesare pentru funcționarea acestuia;
5. configurează, administrează și operează rețeaua de comunicații de tip VPN care asigură conectarea entităților responsabile la sistemul informatic, respectiv expunerea serviciilor de interes către rețeaua Internet;
6. configurează și administrează tehnic centrul de suport operat de MIPE
7. administrează din punct de vedere tehnic infrastructura de comunicații aa sistemului informatic MySMIS2021/SMIS2021+.

**Art. 5** - MIPE deține toate drepturile de proprietate asupra sistemului informatic MySMIS2021/SMIS2021+, inclusiv a aplicațiilor conexe acestuia.

**Art. 6 -** (1) În vederea îndeplinirii atribuțiilor prevăzute de prezenta ordonanță de urgență, STS prelucrează date cu caracter personal în calitate de persoană împuternicită de către MIPE, în calitate de operator de date, în conformitate cu responsabilităţile prevăzute la art. 4, în conformitate cu prevederile Regulamentului (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE.

(2) Prelucrarea datelor cu caracter personal se realizează de către reprezentanții STS în condițiile și în limitele stabilite prin acordul de împuternicire încheiat între acestea. În acest sens, MIPE, prin politica de prelucrare a datelor cu caracter personal aplicabilă aplicațiilor SMIS2021/MySMIS2021, stabilește și implementează măsurile necesare în vederea informării persoanelor vizate asupra operațiunilor de prelucrare, precum și modul de exercitare a drepturilor persoanelor vizate, în concordanţă cu prevederile Regulamentului (UE) 2016/679.

(3) În exercitarea atribuțiilor stabilite de prezenta ordonanță de urgență, MIPE și STS respectă regimurile de acces la date prevăzute la nivel naţional şi la nivelul Uniunii Europene, şi acordă angajaţilor şi reprezentanţilor lor drepturile de acces la date prelucrate prin intermediul aplicațiilor SMIS2021/MySMIS2021, după caz, în vederea îndeplinirii prevederilor prezentei ordonanțe de urgență.

(4) În realizarea prelucrărilor de date prevăzute la alin. (1), instituțiile publice menționate în Hotărârea Guvernului nr. 936/2020 pentru aprobarea cadrului general necesar în vederea implicării autorităților și instituțiilor din România în procesul de programare și negociere a fondurilor externe nerambursabile aferente perioadei de programare 2021-2027 și a cadrului instituțional de coordonare, gestionare și control al acestor fonduri, respectă prevederile Legii nr. 190/2018 privind măsuri de punere în aplicare a Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), cu modificările și completările ulterioare,ale Legii nr. 506/2004 privind prelucrarea datelor cu caracter personal şi protecţia vieţii private în sectorul comunicaţiilor electronice, cu modificările şi completările ulterioare, ale Legii nr. 363/2018 privind protecţia persoanelor fizice referitor la prelucrarea datelor cu caracter personal de către autorităţile competente în scopul prevenirii, descoperirii, cercetării, urmăririi penale şi combaterii infracţiunilor sau al executării pedepselor, măsurilor educative şi de siguranţă, precum şi privind libera circulaţie a acestor date, precum şi ale Regulamentului (UE) 2016/679.

(5) Datele cu caracter personal prelucrate prin intermediul aplicațiilor SMIS2021/ MySMIS2021 sunt stocate pe toată perioada de utilizare a acestor aplicații, respectiv, pentru o perioadă de cinci ani începând cu data de 31 decembrie a anului în care a fost efectuată ultima plată de către autoritatea de management către beneficiar, în conformitate cu prevederile art. 82, paragraful (1) din Regulamentul (UE) nr. 2021/1060. La momentul dezactivării sistemului informatic MySMIS2021/SMIS2021+ și a aplicațiilor conexe acestuia, MIPE analizează și hotărăște cu privire la conservarea sau ștergerea datelor colectate în cadrul sistemului informatic și prelucrate în aplicațiile conexe acestuia, sens în care informează instituțiile menționate la alin. (1) cu privire la acțiunile ce trebuie realizate pentru conservarea sau ștergerea datelor.

(6) Cererile referitoare la datele din aplicațiile SMIS2021/MySMIS2021, precum şi cererile formulate pentru exercitarea drepturilor persoanelor vizate, prevăzute la   
art. 13-22 din Regulamentul (UE) 2016/679, în raport cu prelucrările de date cu caracter personal realizate în condiţiile prezentei ordonanțe de urgență, se adresează şi se soluționează de către MIPE.

(7) În vederea implementării și utilizării funcționalităților aplicației informatice MySMIS2021/SMIS2021+, MIPE transmite, primește, interoghează și validează seturi de date din sistemele informatice ale instituțiilor și autorităților publice menționate în ordinul prevăzut la art. 7, în condițiile prevăzute de acordul de colaborare încheiat între MIPE, STS și entitatea care deține seturile de date necesare.”

**Art. 7 -** Modul de exercitare de către MIPE și STS a atribuțiilor prevăzute de prezenta ordonanță de urgență se stabilește prin ordin comun al ministrului investițiilor și proiectelor europene și al directorului STS, în termen de 30 de zile de la data intrării în vigoare a prezentei ordonanțe de urgență, cu respectarea dispozițiilor legale.

**Art. 8 -** La articolul 16 din Legea nr. 153/2017 privind salarizarea personalului plătit din fondurile publice, publicată în Monitorul Oficial, Partea I, nr. 492 din 28 iunie 2017, cu modificările și completările ulterioare, după alineatul (1) se introduce un nou alineat, alineatul (11), cu următorul cuprins:

„(11) Personalul din cadrul Serviciului de Telecomunicații Speciale nominalizat în echipele de proiecte finanțate din fonduri externe nerambursabile/rambursabile care desfășoară activități de analiză de business, dezvoltare, testare, administrare, operare, suport și mentenanță, inclusiv asigurare comunicații și securitate cibernetică pentru sistemele și aplicațiile informatice de gestionare a asistenței financiare nerambursabile/rambursabile beneficiază pentru fiecare proiect de o majorare a salariilor de bază/ soldelor de funcție calculată în funcție de tarifele orare prevăzute în contractele/acordurile/deciziile/ordinele de finanțare, indiferent de numărul de proiecte în care este implicat. În situația în care în contractele/acordurile/deciziile/ordinele de finanțare nu sunt specificate tarife orare, majorarea se calculează conform prevederilor alin. (1). Majorarea se acordă în raport de timpul efectiv alocat activităților pentru fiecare proiect în parte. Prevederile alin. (3)-(9) și alin. (11) se aplică în mod corespunzător.”

**PRIM-MINISTRU  
Nicolae-Ionel CIUCĂ**